Хайнрих Хайне
Бленувах нявга аз за страсти бесни…

Превод от немски: Димитър Стоевски, 1947

chitanka.info

Бленувах нявга аз за страсти бесни

и за цветя и къдрици красиви,

за сладки устни и слова горчиви,

и за напеви мрачни в мрачни песни.

Отнесени са бляновете прежни

и онзи образ скъп от буен вихър,

остана само онова, що лихо

сам някога излях във рими нежни.

Ти, моя песен сиротна, размирна,

литни да срещнеш образа изчезнал

с привет от мен в оная вис призвездна —

ефирен дъх на сянката ефирна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.